თებერდა (ქალაქი)
თებერდა (ყარაჩ.-ბალყ. Теберди́) — ქალაქი (1971-მდე დაბა) რუსეთის ფედერაციის ყარაჩაი-ჩერქეზეთის რესპუბლიკაში. გაშენებულია კავკასიონის ჩრდილოეთ კალთაზე (ზღვის დონიდან 1280-1420 მ სიმაღლეზე), თებერდის ხეობაში, სოხუმის სამხედრო გზაზე, რკინიგზის სადგურ ჯეგუთიდან 90 კმ. თებერდა მაღალმთიანი კლიმატური კურორტია. იცის ზომიერად თბილი ზაფხული (აგვისტოს საშ. ტემპერატურა 16 °C) და რბილი ზამთარი (იანვრის საშ. ტემპერატურა -3 °C). ნალექები 690 მმ წელიწადში. სამედიცინო ჩვენება: ფილტვის ტუბერკულოზი. არის სანატორიუმი. თებერდის რაიონში ალპინისტური ბანაკები და ტურბაზებია.